ભારતમાં દરેક ધર્મમાં જાતિવાદ પ્રસરી રહ્યો છે તેવી ટિપ્પણી કરતાં સુપ્રીમ કોર્ટના જજ રોહિન્ટન નરીમાને કહ્યું હતું કે અમારા ઝોરોસ્ટ્રિયન એટલ કે પારસી સંપ્રદાયનું પણ હિંદુકરણ થઈ ગયું છે. એસસી–એસટી વર્ગનાં લોકોને પ્રમોશનમાંઅનામતના લાભ આપવાના મામલે ચાલી રહેલા કેસમાં એટર્ની જનરલ કે. કે. વેણુગોપાલની દલીલના જવાબમાં જસ્ટિસ નરીમાને ઉપર મુજબ કહ્યું હતું. ચીફ જસ્ટિસ દીપક મિશ્રાનાં વડપણ હેઠળની બંધારણીય બેન્ચમાં આ કેસ ચાલી રહ્યો છે, જેમાંજસ્ટિસ નરીમાનનો સમાવેશ કરાયો છે. એસસી–એસટી વર્ગનાં લોકોને પ્રમોશનમાં અનામતના લાભ આપવા માટે ૨૦૦૬ના એમ. નાગરાજના ચુકાદાની સમીક્ષા કરવાની તરફેણમાં વેણુગોપાલ દ્વારા સરકાર વતી દલીલો રજૂ કરાઈ હતી. તેમણે કહ્યું હતું કે ભારતીય સમાજમાં અનેકજાતિપ્રથાનો પ્રસાર થઈ રહ્યો છે, આથી એસસી–એસટી વર્ગના ક્રિમિલેયર લોકોને અનામતના લાભથી વંચિત રાખી શકાય નહીં, કારણ કે તે સદીઓથી સામાજિક રીતે પછાતપણું ભોગવતાં આવ્યાં છે. જસ્ટિસ કુરિયન જોસેફે કહ્યું હતું કે એસસી–એસટીમાં પણ જુદી જુદી જાતિઓ વચ્ચે સ્પર્ધાનું પરિબળ વધી રહ્યું છે ત્યારે વેણુગોપાલે કહ્યું હતું કે આજના સમયમાં સમાજના ઉચ્ચ વર્ગ દ્વારા તેમને નીચા ગણવામાં આવે છે અને તેમની સાથે લગ્ન કરાતાંનથી. જસ્ટિસ નરીમાને કહ્યું હતું કે ભારતમાં દરેક ધર્મમાં જાતિવાદ પ્રસર્યો છે. જસ્ટિસ નરીમાન પારસી છે અને પ્રિસ્ટ છે. મારા ધર્મનો જ્યાં જન્મ થયો છે તે માતૃભૂમિમાં નાતજાતના કોઈ ભેદભાવ નથી પણ અહીં ભારતમાં છે. તમે જો પૂજારી કેપ્રિસ્ટના પરિવારમાં જન્મ લીધો હોય તો જ તમે પ્રિસ્ટ કે પૂજારી બની શકો છો. તેમણે કહ્યું કે જસ્ટિસ જોસેફ જે ચર્ચનું પ્રતિનિધિત્વ કરે છે ત્યાં પણ પેઢીઓથી કોઈ ગોત્રની બહાર લગ્ન કરતું નથી. છેલ્લી બે પેઢીઓથી જ આ પરંપરા તૂટી છે. SHARE